八哀詩 故司徒李公光弼
作者：杜甫
朝代：唐

paragraphs: 司徒天寶末，北收晉陽甲。
胡騎攻吾城，愁寂意不愜。
人安若泰山，薊北斷右脅。
朔方氣乃蘇，黎首見帝業。
二宮泣西郊，九廟起頹壓。
未散河陽卒，思明僞臣妾。
復自碣石來，火焚乾坤獵。
高視笑祿山，公又大獻捷。
異王冊崇勳，小敵信所怯。
擁兵鎮河汴，千里初妥帖。
青蠅紛營營，風雨秋一葉。
內省未入朝死淚終映睫。
大屋去高棟，長城埽遺堞。
平生白羽扇，零落蛟龍匣。
雅望與英姿，惻愴槐里接。
三軍晦光彩，烈士痛稠疊。
直筆在史臣，將來洗箱篋。
吾思哭孤冢，南紀阻歸楫。
扶顛永蕭條，未濟失利涉。
疲{艹/尔}竟何人，灑涕巴東峽。